NCH บวก 3 วันพุ่ง 7% หลังโชว์งบ Q1 กำไรโต 11% แตะ 89 ลบ.
NCH บวก 3 วันพุ่ง 7% หลังโชว์กำไร Q1 โต 11% แตะ 89 ลบ. อานิสงส์ควบคุมต้นทุนขายและค่าใช้จ่ายได้อย่างมีประสิทธิภาพ  
NCH บวก 3 วันพุ่ง 7% หลังโชว์กำไร Q1 โต 11% แตะ 89 ลบ. อานิสงส์ควบคุมต้นทุนขายและค่าใช้จ่ายได้อย่างมีประสิทธิภาพ  
12 พ.ค. 2565

ผู้สื่อข่าวรายงานว่าวันนี้ (12 พ.ค. 2565) ราคาหุ้น บริษัท เอ็น. ซี. เฮ้าส์ซิ่ง จำกัด (มหาชน) หรือ NCH ณ เวลา 11:32 น. อยู่ที่ระดับ 1.92 บาท เพิ่มขึ้น 0.06 บาท หรือ 3.23% โดยทำจุดสูงสุดที่ 1.97 บาท และทำจุดต่ำสุดที่ 1.84 บาท ด้วยมูลค่าการซื้อขาย 51.82 ล้านบาท

ทั้งนี้ราคาหุ้น NCH ปรับตัวขึ้นมาต่อเนื่อง 3 วันติดนับตั้งแต่ราคาหุ้นปิดที่ระดับ 1.80 บาท เมื่อวันที่ 9 พ.ค. 2565 คิดเป็นการปรับตัวเพิ่มขึ้น 0.12 บาท หรือคิดเป็น 6.66%
สำหรับราคาหุ้น NCH ที่ปรับตัวขึ้นบนกระดานนั้นคาดจะมาจากนักลงทุนเข้ามาเก็งกำไร หลังบริษัทรายงานผลประกอบการงวดไตรมาส 1/2565 มีกำไร 89.30 ล้านบาท เพิ่มขึ้น 11.07% จากงวดเดียวกันของปีก่อน ที่มีกำไร 80.40 ล้านบาท
โดยกำไรปรับตัวเพิ่มขึ้นเนื่องจากบริษัทมีต้นทุนขายรวม 416.63 ล้านบาท ลดลง 218.04 ล้านบาท หรือลดลง 34.36% จากไตรมาส 1/2564 ซึ่งมีต้นทุนขายรวม 634.68 ล้านบาท
นอกจากนี้ค่าใช้จ่ายในการจัดจำหน่าย 51.39 ล้านบาท ลดลง 16.33 ล้านบาท หรือลดลง 24.11% จากไตรมาส 1/2564 เนื่องจากการควบคุมและบริหารค่าใช้จ่ายส่งเสริมการขายค่าโฆษณา ได้อย่างมีประสิทธิภาพมากขึ้น และค่าภาษีธุรกิจเฉพาะ ค่าธรรมเนียมโอนลดลง